CELEX: 52011XG0308(02)
Language: ro
Date: 2011-03-08
Title: Concluzii ale Consiliului „Abordări inovatoare pentru bolile cronice în sistemele de sănătate publică și de îngrijire medicală”

8.3.2011   
            
            
               RO
            
            
               Jurnalul Oficial al Uniunii Europene
            
            
               C 74/4
            
         Concluzii ale Consiliului „Abordări inovatoare pentru bolile cronice în sistemele de sănătate publică și de îngrijire medicală”
   2011/C 74/03
   CONSILIUL UNIUNII EUROPENE,
   
               1.
            
            
               REAMINTEȘTE că, în temeiul articolului 168 din Tratatul privind funcționarea Uniunii Europene, acțiunea Uniunii trebuie să completeze politicile naționale și să aibă în vedere îmbunătățirea sănătății publice; Uniunea încurajează, de asemenea, cooperarea între statele membre în domeniul sănătății publice și, în cazul în care este necesar, sprijină acțiunea acestora, respectând pe deplin responsabilitățile statelor membre în ceea ce privește organizarea și furnizarea de servicii de sănătate și de îngrijire medicală;
            
         
               2.
            
            
               REAMINTEȘTE că, în temeiul articolului 168 din Tratatul privind funcționarea Uniunii Europene, statele membre trebuie să își coordoneze, în colaborare cu Comisia, politicile și programele lor;
            
         
               3.
            
            
               SUBLINIAZĂ că principiile și valorile fundamentale pe care le reprezintă universalitatea, accesul la îngrijire medicală de bună calitate, echitatea și solidaritatea, astfel cum au fost aprobate în concluziile Consiliului privind valorile și principiile comune în cadrul sistemelor de sănătate ale UE din 2 iulie 2006, sunt de cea mai mare importanță pentru pacienții cu boli cronice;
            
         
               4.
            
            
               REAMINTEȘTE că, în conformitate cu Organizația Mondială a Sănătății (OMS), bolile cronice sunt boli de lungă durată și în general cu o evoluție lentă. Bolile cronice sunt de departe cauza principală a mortalității în lume, reprezentând 60 % din toate cazurile de deces în întreaga lume și impun o povară uriașă asupra vieții cotidiene a pacienților și a rudelor lor și societății în ansamblu. În următorul deceniu se va înregistra o creștere a bolilor cronice, inclusiv datorită îmbătrânirii populației europene;
            
         
               5.
            
            
               REAMINTEȘTE că, în Cartea albă a Comisiei „Împreună pentru sănătate: O abordare strategică pentru UE 2008-2013” din 23 octombrie 2007 (1), care dezvoltă Strategia UE în domeniul sănătății, s-a evidențiat faptul că promovarea unei stări de sănătate bune într-o Europă care îmbătrânește și sprijinirea sistemelor de sănătate dinamice și a noilor tehnologii sunt obiective-cheie pentru anii următori;
            
         
               6.
            
            
               REAMINTEȘTE Comunicarea Comisiei „Europa 2020 – O strategie europeană pentru o creștere inteligentă, ecologică și favorabilă incluziunii” din 3 martie 2010 (2), în special Inițiativa emblematică „O platformă europeană de combatere a sărăciei” și Comunicarea Comisiei „Inițiativă emblematică a Strategiei Europa 2020 – O Uniune a inovării” din 6 octombrie 2010 (3), care prevede un parteneriat european pentru inovare-pilot în domeniul îmbătrânirii active și în condiții bune de sănătate;
            
         
               7.
            
            
               SALUTĂ Conferința ministerială „Abordări inovatoare pentru bolile cronice în sistemele de sănătate publică și de îngrijire medicală”, desfășurată la Bruxelles la 20 octombrie 2010, care subliniază necesitatea de a găsi căi inovatoare pentru prevenirea eficientă din punct de vedere al costurilor a factorilor de risc comuni, pentru a crea un mediu care facilitează alegerile sănătoase pentru cetățeni, pentru a ține cont de inegalitățile socio-economice atât în promovarea sănătății, cât și în îngrijirea medicală, pentru a facilita mai buna coordonare în ansamblul sistemelor de îngrijire medicală, astfel încât să se asigure îngrijirea integrată orientată către pacient și să se stimuleze cercetarea integrată privind promovarea sănătății, prevenirea primară, prevenirea secundară (inclusiv diagnosticul timpuriu), tratamentul și îngrijirea bolilor cronice;
            
         
               8.
            
            
               INVITĂ statele membre:
               
                           —
                        
                        
                           să dezvolte în continuare politici orientate către pacient pentru promovarea sănătății, prevenirea primară și prevenirea secundară, tratamentul și îngrijirea bolilor cronice, în cooperare cu părțile interesate relevante, în special cu organizațiile pacienților;
                        
                     
                           —
                        
                        
                           să se asigure că aceste politici contribuie la reducerea inegalităților în materie de sănătate, ținând seama de o abordare de integrare a sănătății în toate politicile;
                        
                     
                           —
                        
                        
                           să identifice și să schimbe bune practici în ceea ce privește aceste politici și datele comparabile existente referitoare la incidența și prevalența, precum și rezultatele clinice și sociale privind bolile cronice;
                        
                     
         
               9.
            
            
               INVITĂ statele membre și Comisia:
               
                           —
                        
                        
                           să inițieze un proces de reflecție destinat identificării opțiunilor pentru optimizarea răspunsului la provocările privind bolile cronice și a cooperării între statele membre și să sintetizeze rezultatele acestuia într-un document de reflecție până în 2012;
                        
                     
                           —
                        
                        
                           să conducă procesul de reflecție în strâns dialog cu părțile interesate relevante, inclusiv cu pacienții, profesioniștii, contribuabilii și furnizorii în domeniul îngrijirii medicale, și să țină cont de e-sănătate și de contribuția potențială a altor domenii politice relevante, în special ocuparea forței de muncă, dizabilitățile, educația și locuințele;
                        
                     
                           —
                        
                        
                           să includă în acest proces de reflecție, inter alia, o marjă de acțiune în următoarele domenii:
                           
                                       —
                                    
                                    
                                       promovarea sănătății și prevenirea bolilor cronice; să faciliteze alegerile sănătoase în viață pentru toți cetățenii, să instituie mesaje de promovare a sănătății și intervenții pentru toate bolile cronice, să integreze sănătatea în programele educaționale; să dezvolte în continuare analize cantitative privind eficiența din punct de vedere al costurilor și câștigurile în materie sănătate ale promovării sănătății și prevenirii; să exploreze, pe baza datelor științifice, posibilitatea de detectare timpurie a factorilor de risc relevanți pentru bolile cronice; să intensifice prevenirea prin aplicarea principiilor privind sănătatea în toate politicile;
                                    
                                 
                                       —
                                    
                                    
                                       îngrijirea medicală: să identifice modalități pentru a permite pacienților cu boli cronice maximizarea autonomiei și a calității vieții lor și să realizeze schimburi de bune practici cu privire la aceste modalități; cu privire la intervențiile timpurii eficace, proactive; cu privire la prevenirea secundară; cu privire la disponibilitatea și accesibilitatea îngrijirii bolilor cronice; cu privire la implementarea unor modele inovatoare de îngrijire cronică, în special în sistemul primar și comunitar de îngrijire medicală, și cu privire la modalități de reducere a inegalităților în materie de sănătate în acest domeniu;
                                    
                                 
                                       —
                                    
                                    
                                       cercetarea în domeniul bolilor cronice privind: modalitățile de a întemeia punerea în aplicare practică a prevenirii, a intervențiilor timpurii și a îngrijirii pe cunoștințele științifice existente în materie de boli cronice, cu scopul de a îmbunătăți strategiile, tehnologiile și sprijinul pentru a permite îmbătrânirea activă și în condiții bune de sănătate;
                                    
                                 
                                       —
                                    
                                    
                                       informațiile comparabile la nivel european referitoare la incidența, prevalența, factorii de risc și rezultatele referitoare la bolile cronice, ținând cont de diferitele mecanisme existente, precum ancheta de sănătate europeană prin examinare (EHES), dezvoltarea statisticilor referitoare la morbiditate în cadrul EUROSTAT, registrele existente și alte surse, pentru a permite evaluarea comparativă și politici bazate pe date concrete;
                                    
                                 
                     
         
               10.
            
            
               INVITĂ Comisia:
               
                           —
                        
                        
                           să sprijine statele membre și părțile interesate în procesul de reflecție și să sintetizeze rezultatele acestuia într-un document de reflecție până în 2012;
                        
                     
                           —
                        
                        
                           să integreze, acolo unde este posibil, bolile cronice ca o prioritate în cercetarea europeană și programele de acțiune prezente și viitoare și să țină cont de rezultatul procesului de reflecție în punerea în aplicare a inițiativei EU 2020;
                        
                     
                           —
                        
                        
                           să intensifice în continuare cooperarea cu OMS și OCDE în domeniul bolilor cronice.
                        
                     
         
      (1)  14689/07.
   
      (2)  7110/10.
   
      (3)  14035/10.